רירי סילביה מנור

ביוגרפיה

מנור נולדה כרירי סילביה אברפלד בבוקרשט, רומניה. מנור החלה לכתוב שירה בגיל 9 ולאורך כל שנות לימודיה בבית הספר נמשכה לתחום ההומניסטי, אך בגיל 18 שינתה כיוון לאור העובדה כי באותה תקופה בפקולטות למדעי הרוח ברומניה לימדו רק את האידאולוגיה המרקסיסטית-לניניסטית. מנור למדה רפואה באוניברסיטת בוקרשט ובשנת 1960 קיבלה מנור היתר יציאה לישראל.

פעילות בתחום הרפואי

בארץ סיימה את הסטאז' והשתלמה בתחום האופתלמולוגיה ונוירו-אופתלמולוגיה והייתה הראשונה אשר השתלמה בישראל בתחום זה. משנת 1976 שימשה מנור כמנהלת היחידה הראשונה שנפתחה בתחום הנוירו-אופתלמולוגיה בישראל בבית החולים בילינסון פתח-תקווה - ב-1978 עבדה ביחידה לוירו-אופתלמולוגיה באוניברסיטת קליפורניה בסן פרנסיסקו, עם פרופ' ויליאם הויט שנחשב לאבי הנוירו-אופתלמולוגיה המודרנית. כאשר חזרה ארצה, מנור הייתה זו אשר ריכזה את הכנס הראשון בארץ בנושא הנוירו-אופתלמולוגיה בשנת 1982. לאורך השנים השתתפה מנור בכנסים ארציים ובינלאומיים, נעשתה חברה בחברה הבינלאומית לנוירו-אופתלמולוגיה, בחברה הצפון אמריקאית לנוירו-אופתלמולוגיה ובחברה האירופאית לנוירו-אופתלמולוגיה וכמו כן בחברה הבינלאומית לשדות ראייה. פרסמה יותר מ-70 עבודות מחקר ופרקים בספרים וקיבלה פרופסורה בפקולטה לרפואה של אוניברסיטת תל אביב בשנות השמונים.
משנת 1995 ועד שנת 2001 ניהלה פרופ' מנור יחידה ארצית לנוירו-אופתלמולוגיה בבית חולים מאיר בכפר סבא ויזמה כנס שנתי בנושא נירואופתלמולוגיה באוניברסיטת תל אביב, ובמסגרתו הוזמנו ארצה מיטב המומחים העולמיים בתחום. הכנסים השנתיים, שהתחילו בשנת 1996, ממשיכים עד היום וזוכים להצלחה רבה. דרך הקשרים שנרקמו במסגרת הכנס באוניברסיטת תל אביב, התאפשר, בין היתר, ארגון שליחת רופאים ישראלים ל-fellowship לארצות הברית, וכמו כן נעשו ייעוצים של חולים ישראלים קשים. משנת 2001 עובדת פרופ' מנור בבית החולים רבין פ"ת במשרה חלקית.
בשנת 1990 לאחר נפילת הקומוניזם ברומניה וחילופי המשטר, איגוד רופאי העיניים הרומנים פנו בבקשת עזרה לאיגוד רופאי העיניים הישראליים ומנור נשלחה עם עזרה הומניטרית וארגנה שליחתם של רופאי עיניים רומנים להשתלמויות בארץ ושליחתם של רופאים ישראליים להרצאות ברומניה. כמו כן ארגנה פרופ' מנור בשיתוף פעולה עם משרד הבריאות הרומני, שליחתם של 80 עיוורים רומנים לישראל לניתוחים שלא נעשו אז ברומניה. כתוצאה מפעילותה זו פורסמו מאמרים רבים בשבחה של ישראל בעיתונות הרומנית, ברדיו ובטלוויזיה.

פעילות ספרותית

במהלך שנות ה-80 החלה מנור לכתוב שירה בעברית ופרסמה בעיתון דבר, עיתון 77, ידיעות אחרונות, הארץ וכתב העת מאזנים. בשנת 2000 פרסמה מנור את ספר שיריה הראשון "נדודי ערות", שראה אור בספריית הפועלים. הספר תורגם לערבית על ידי מוחמד חמזה ע'נאים ומספר שירים מהספר הופיעו בעיתונות ערבית בארץ.
בשנת 2000, אחרי 40 שנות הפסקה, החלה מנור לכתוב שוב שירה גם בשפה הרומנית, וספרה הראשון יצא בשנת 2000 תחת השם PRIVIND. בשנת 2001 זכתה ברומניה בפרס הספרותי לוצ'יאן בלאגה (LUCIAN BLAGA) ובישראל זכתה בפרס עפר לידר - עידוד היצירה הספרותית בין מדענים בשנת 2007.
בשנת 2007 פרסמה ברומניה את ספר השירים "...Save As" ובשנת 2009 התקיים ערב המוקדש לשיריה של מנור בתיאטרון BULANDRA עם מיטב השחקנים הדגולים של רומניה Mariana Mihut, Maia Morgenstern, ו-Victor Rebengiuc. בשנת 2010 פורסם ספר השירים השלישי "Pestrit" בשנת 2011 תורגם ספר זה לצרפתית ופורסם בפריז בהוצאת L'Harmattan תחת השם Bariolee בתרגומה של אירנה מוורודין. בשם כך נשלחה מנור מטעם משרד התרבות הרומני יחד עם משלחת סופרים רומנית ליריד הספר SALON DU LIVRE במרץ 2013. בשנת 2013 יצא לאור ספר שיריה הרביעי "INCA", בשנת 2014 ראה אור ספרה השני בעברית "הגיל המדומה" בהוצאת הקיבוץ המאוחד בעריכתו של דוד ויינפלד. בשנת 2016 יצא לאור ברומניה, בהוצאת HUMANITAS ספר הפרוזה הראשון שלה "BUCURIA DE A NU FI PERFECTA" עבורו זכתה מנור בפרס ספר הזכרונות הטוב ביותר ברומנית ב-2016.
בנוסף לפעילותה כמשוררת בשדה הספרותי הישראלי והרומני, הקימה מנור בשנת 2002 את עמותת "ישראל-רומניה-עמותת סופרים" לשיתוף פעולה ספרותי בין ישראל לרומניה וכך ארגנה בתל אביב ערבים מוקדשים למשורר הרומני הגדול ניקיטה סטנסקו. כמו כן ארגנה ערבים לעמוס עוז, אגי משעול ולסופר סמי מיכאל בבוקרשט, תל אביב, חיפה ועוד. מנור יזמה התקשרויות בין סופרים ישראלים ורומנים, לקחה חלק בכנסים בינלאומיים לספרות ע"ש אובידיוס ברומניה וארגנה את השתתפותם בכנס זה של סמי מיכאל, אגי משעול, עמוס עוז, חיים באר, נורית זרחי, ישראל בר-כוכב, אורי ברנשטיין, חיים נגיד, אלישבע זהר ואשר רייך אשר זכו לסיקור תקשורתי ברומניה.
בנוסף, בשנת 2008 תרגמה בשיתוף עם המשוררת והמתרגמת הרומניה יואנה ירונים (Ioana Ieronim) ספר שירים של אגי משעול לרומנית בשם "שחרזדה". ובשיתוף עם אלה בלאס תרגמה רומן קלאסי לילדים מרומנית לעברית "פראם - דוב הקוטב הצפוני" - של הסופר צ'זאר פטרסקו.
כאשר מלאו 20 שנים לשינוי המשטר ברומניה, יזמה מנור וערכה גיליון של כתב העת מאזנים שהוקדש לספרות הרומנית המודרנית. לשם כך בחרה את מיטב המשוררים, אשר את חלקם תרגמה לעברית וחלקם תורגמו על ידי אני שילון ומרלן בראשטר ועוד. הגיליון יצא לאור וזכה לשבחים רבים ובנובמבר 2011 קיבלה פרס מדליה על שם הרב אלכסנדר שפרן עבור הגשר שיצרה בין תרבות ישראל לרומניה, כמו כן גם עבור פרסום גיליון מאזניים שהוקדש לרומניה.